Babalykie op ashoop: Vrou weer in hofChirelda Lombard Die 32-jarige Chirelda Lombard wat daarvan beskuldig word dat sy haar baba vermoor en op ŉ stortingsterrein weggegooi het, sal Donderdag weer in die hof verskyn. Lombard sal in die periodieke hof in Garies in die Noord-Kaap verskyn en daar sal na verwagting bekend gemaak word waar en wanneer haar verhoor sal plaasvind, het kapt. Sergio Kock, woordvoerder van die polisie, gesê. Die lykie van ŉ pasgebore babadogtertjie is in September 2018 op die Hondeklipbaai-stortingsterrein gevind. Die baba het erge kopbeserings opgedoen en was reeds oorlede toe sy gevind is. Die polisie het inligting opgevolg en Lombard is op 22 Oktober 2018 in hegtenis geneem. Chirelda Lombard en haar regsverteenwoordiger, Willie Bouwer, buite die hof. Foto: Isaac Cloete Lombard het hierna vlugtig in die Springbok-landdroshof verskyn voor sy tydens ŉ volgende verskyning in die periodieke hof in Garies op waarskuwing vrygelaat is. Maroela Media het vroeër berig Lombard het aanvanklik ontken dat sy swanger was en dat sy die baba op die stortingsterrein weggegooi het. DNS-toetse is gedoen waarna Lombard in hegtenis geneem is. Die Nasionale Vervolgingsgesag (NVG) het destyds gesê ŉ lykskouing sal aandui of die baba nog geleef het toe sy op die vullisterrein gegooi is. Die graf van baba Gabrielle op Hondeklipbaai. Foto: Isaac Cloete Willie Bouwer, Lombard se prokureur, het tydens sy kliënt se vorige hofverskyning gesê daar “sal niks van die saak kom nie”. Volgens hom was sy kliënt alleen tydens die “bevalling” en het die baba seergekry en was reeds dood tydens die geboorte. Hy het bygevoeg dat lede van die publiek en media onnodig “geweldige druk op my kliënt, wat reeds so baie moes deurmaak, plaas”. Carisa Soudens, een van Lombard se getroue vriendinne op Hondeklipbaai, stem saam dat Lombard onregverdig veroordeel word. Sy beweer Lombard is geweldig getraumatiseer en moes berading ontvang. Die dogtertjie het later die naam Gabrielle gekry en daar is ŉ graf vir haar op Hondeklipbaai opgerig.